Kolding: Bestyrelsen for Kolding Kirkegårde har blødt op på sin hidtil kategoriske afvisning af at reservere særlige afsnit til muslimer på den nye multietniske gravplads, som Kolding Kirkegårde er ved at anlægge ved Nordre Kirkegård.

Opblødningen kommer, efter at provst Grete Wigh-Poulsen i starten af juni opfordrede til dialog om at finde en løsning, og efter at Brændkjær sogns menighedsråd har appelleret til Kolding Kirkegårdes bestyrelse om at "finde en løsning alle kan være tilfreds med", som det hedder i et referat fra et menighedsrådsmøde.

Formanden for Kolding Kirkegårde, Henry Ebsen fra Kristkirkens menighedsråd, bekræfter, at der er ved at være fundet en løsning, så også troende muslimer kan stedes til hvile på den nye gravplads.

- Vi har sagt til en repræsentant for de muslimske grupperinger, at de kan reservere et areal på den nye kirkegård med plads til 30-50 gravpladser, og så må de selv betale for vedligeholdelsen.

- Han skal komme tilbage til os med en tilbagemelding, og vi har ikke hørt noget endnu. Men jeg tror, de accepterer, oplyser bestyrelsesformanden for Kolding Kirkegårde, som er et fællesskab mellem de fire menighedsråd for Kristkirken, Skt. Nicolai Kirke, Brændkjærkirken og Simon Peters Kirke.